KYK: EFF gerat om parlement 'militant' te ontwrig ná opstote | Netwerk24
Deur Philda Essop 13 Februarie 2020 15:19
Hulle het "opstote gedoen en voorberei" en gaan nie afwyk van hul plan om pres. Cyril Ramaphosa se staatsrede Donderdagaand "op militante wyse" te ontwrig nie, sê die EFF.
Die party dreig sedert verlede maand om die staatsrede in 'n chaos te dompel as Ramaphosa nie vir Pravin Gordhan, minister van openbare ondernemings, afdank nie.
Vuyani Pambo, EFF-woordvoerder, het Donderdag buite die Nasionale Vergadering (NV) gesê die party is slaggereed vir die sitting.
Op 'n vraag oor of die EFF-LP's gereed is om soos voorheen hardhandig deur die parlementêre beskermingsdienste uit die NV geboender te word, was sy antwoord duidelik.
"Ons is verkies (tot LP's) om deur te druk. So, ons het ons opstote gedoen, nie geslaap nie, weer opstote gedoen en voorberei – strategie en taktiek. Ons gaan die staatsrede militant ontwrig. Ons is nie bang nie, hulle kan maar kom."
Pambo het daarop gewys dat hul lede verkies is om die uitvoerende gesag aanspreeklik te hou en dat hulle dit gaan doen deur die president (se toespraak) te ontwrig.
Staatsinstellings kan nie langer ontwrig word deur planne om dit te verkoop aan die hoogste bieër nie.
"Ons sê Pravin Gordhan moet gaan. Dit is tyd dat ons 'n nugterdenkende minister kry wat sal seker maak dat staatsinstellings in die hande van die staat bly.
"Iemand wat ons sake kan bestuur sodat ons elektrisiteit in ons huise het.
"Ons lewe word in die stadium deur donkerte gekenmerk en ons kan nie langer daarmee saamleef nie. Ons lewe word ontwrig, want dis die heeltyd donker."
Minister van Polisie, Bheki Cele, spreek lede van die SAPD en Metropolisie. Foto: Jaco Marais
Pambo het ook verwys na 'n voorstel (deur sakereddingspraktisyns) om 11 roetes van die Suid-Afrikaanse Lugdiens (SAL) te kanselleer.
"Hulle wil die SAL ondermyn en wil hê dit moet lyk asof die lugdiens sukkel. Ons weet dit is politieke inmengery en swak besluitneming.
"Staatsinstellings hoef nie 'n wins te maak nie, maar moet net gelykbreek sodat hulle in staat is om ons mense te dien. Hulle moet selfonderhoudend wees en in staat wees om elektrisiteit te verskaf.